钦定古今图书集成/明伦汇编/家范典/第004卷 > 《序致篇》北齐·颜之推
## 钦定古今图书集成/明伦汇编/家范典/第004卷 > 《序致篇》北齐·颜之推

夫圣贤之书，教人诚孝，慎言检迹，立身扬名，亦已备
矣。魏、晋以来，所著《诸子》，理重事复，递相模敩，犹屋下
架屋，床上施床耳。吾今所以复为此者，非敢轨物范
世也，业以整齐门内，提撕子孙。夫同言而信，信其所
亲；同命而行，行其所服。禁童子之暴谑，则师友之诫
不如傅婢之指挥；止凡人之斗阋，则尧、舜之道不如
“寡妻之诲谕。”吾望此书为汝曹之所信，犹贤于傅婢
寡妻耳。吾家风教，素为整密。昔在龆龀，便蒙诲诱。每
从两兄，晓夕温凊，规行矩步，安辞定色，锵锵翼翼，若
朝严君焉。赐以优言，问所好尚，励短引长，莫不恳笃。
年始九岁，便丁荼蓼，家徒离散，百口索然。慈兄鞠养，
苦辛备至。有仁无威，导示不切。虽读《礼传》，微爱属文，
颇为凡人之所陶染，肆欲轻言，不备边幅。年十八九，
少知砥砺，习若自然，卒难洗荡。二十以后，大过稀焉。
每常心共口敌，性与情竞，夜觉晓非，今悔昨失，自怜
无教，以至于斯。追思平昔之指，铭肌镂骨，非徒古书
之诫，经目过耳。故留此二十篇，以为汝曹后范耳。